**Тема Фәрит Иҫәнғоловтың “Йылмайыу” хикәйәһе.**

**Маҡсат:** - әҫәрҙең идея-тематик йөкмәткеһен үҙләштереүҙәренә ирешеү;

* уҡыусыларҙа изгелек, яҡшылыҡ эшләргә ынтылыш тәрбиәләү;
* тасуири уҡыу өҫтөндә эшләү.

**Йыһазлау.** Фәрит Иҫәнғоловтың портреты; плакат, һүрәттәр (йылмайған кешеләр һүрәттәре, ҡара болоттар һүрәттәре), “Яйыҡ” гәзите: 2004 йыл 22 ғинуар – Таңһылыу Сиражетдинованың “Ирекһеҙ ҡарғыш” мәҡәләһе, Исаковскийҙың “Вишня” шиғыры (“Русская литература. 5 класс”).

**Дәрес барышы.**

1. **Ойоштороу мәле**

-Һаумыһығыҙ, уҡыусылар!

-Бөгөн көн ниндәй? Яҡшы, шулай бит? Күктә ҡояш йылмая . Беҙ ҙә бер-беребеҙгә йылмайышып, яҡшы кәйеф менән дәресебеҙҙе башлайыҡ.

1. **Яңы тема**

-Асығыҙ китаптарығыҙҙың 247-се битен. Беҙ бөгөн Фәрит Иҫәнғоловтың “Йылмайыу” хикәйәһен уҡыясаҡбыҙ. Һеҙ дәрес аҙағына әҫәрҙең йөкмәткеһен белергә, , яҙыусы әҫәре менән ни әйтергә теләгәнен аңлата белергә тейешһегеҙ.

-Дәфтәрегеҙгә число, тема яҙығыҙ.

-Хикәйәне ролләп уҡыйыҡ. Шуға күрәбеҙгә автор, Аҡыл эйәһе, йөҙйәшәр Ил ҡарты кәрәк буласаҡ. Уларҙың ҡиәфәте, үҙ-үҙен тотошо ниндәй булырға тейеш, тип уйлайһығыҙ? Кемдәрҙе тәҡдим итерһегеҙ?

-Ә ҡалғандар бергәләп уҡыйбыҙ: 1-се рәт – малдарҙың, 2-се рәт –ҡаҙҙарҙың, 3-сө рәт – балаларҙың һүҙен.

(әҫәрҙе ролләп уҡыу)

-Бөтәгеҙгә лә ҙур рәхмәт! Бик матур уҡыйһығыҙ. Хикәйә барығыҙға ла аңлашылдымы? Кем йөкмәткеһен ҡыҫҡаса ғына һөйләргә теләй?

(һөйләтеү)

1. **Әңгәмә.**

-Беләһегеҙме, мәктәпкә килгән саҡта мин үҙем өсөн бер асыш яһаным. Урамда миңә бер йылмайған кеше лә осраманы. Тап Аҡыл эйәһе кеүек, бөтәһе лә йә һытыҡ, йә ризаһыҙ , йә битараф йөҙ менән йөрөй. Әйҙәгеҙ, бергәләп уйлайыҡ әле, кеше, ғөмүмән, ниңә йылмая һуң? Йылмайыу сере нимәлә?

(............)

-Эйе, дөрөҫ. Ҡояшҡа ҡарағыҙ әле, ҡайһылай яҡтырып, йылмайып тора. Ә күкте болот ҡаплаһа, нисектер һалҡын күңелһеҙ була, шулай бит?

-Кешеләрҙең күңел күген дә ҡара болоттар ҡаплаған. Экранға ҡарағыҙ әле, ҡап-ҡара болоттар! Мин уларҙың ниндәй болоттар икәнен дә яҙып ҡуйғанмын. Уҡығыҙ әле.

(“битарафлыҡ”, “асыу”, “уҫаллыҡ”, “тупаҫлыҡ”)

-Әйҙәгеҙ, күңелдәребеҙҙе шул ҡара болоттарҙан бергәләп таҙартайыҡ, һәм беҙ йылмайыу серен асырбыҙ. Тик болоттарҙы былай ғына ҡыуып ебәреп булмай, унда ҡушылғандарҙы үтәргә кәрәк.

**1**. Беренсе болотта нимә тип яҙылған?

(“Аҡыл эйәһенең ниңә йылмайғанын әйтегеҙ”)

-Баштан башлайыҡ. Иң тәүҙә Аҡыл эйәһен беҙ ниндәй хәлдә күрәбеҙ?

(маһая, белемен кешеләрҙән йәшерә, белемем онотолор тип, гел түшәктә ята)

-Шул саҡта ул үҙен нисек тоя?

(үҙен сирле кеше кеүек тоя, уға ҡыйын, йөҙө хәсрәтле)

-Аҡыл эйәһе Ил ҡарты менән нисек һөйләшә?

(тупаҫ, дорфа, асыулы)

-Ә Ил ҡарты уның менән нисек һөйләшә?

(хәстәрлекле, изгелекле)

-Ниңә әллә нисәмә йылдар түшәктән тормаған Аҡыл эйәһе, Ил ҡартын тыңлап, эшкә тотона?

(йылы һүҙҙәр уның күңелен иретә)

-Эш уға еңел биреләме?

(249-сы биттәге өҙөктө уҡыйҙар)

-Тап уның быуа быуыуын беләләрме?

(юҡ)

-Ә ниңә ҡыуанып йылмая һуң Аҡыл эйәһе?

( сөнки уның эше башҡаларға ҡыуаныс килтергәнен күрә)

-Дөп-дөрөҫ. Бер ҡара болотто ҡыуып ебәрҙек. (экранда ҡара болот алына, уның аҫтында йылмайған кеше һүрәте асыла)

**2.** –Икенсе болотта ниндәй эш ҡушылған?

(“Һеҙ ниндәй изге эштәр эшлйһегеҙ?”)

(яуаптар)

-Һай, афариндар! 5-се кластың рус әҙәбиәтендә изгелек эшләгән бер ҡарт тураһында шиғыр бар. Кем хәтерләй?

(М.Исаковскийҙың “Вишня” - уҡыу)

-Икнсе болотто ла ҡыуып ебәрҙек.

(болот һүрәте алына)

**3**. –Ғөмүмән, был донъяла беҙ ни генә эшләмәйбеҙ, яҡшылыҡмы ул, яманлыҡмы, ул үҙебеҙгә кире ҡайта. Бына һеҙгә ғибрәт өсөн бер миҫал.

(Таңһылыу Сиражетдинованың “Ирекһеҙ ҡарғыш” мәҡәләһен уҡыу)

-Быны халыҡ күптән белгән һәм мәҡәлдәрҙә киләсәк быуынға һабаҡ биреп ҡалдырған. Шул мәҡәлдәрҙе һеҙ беләгеме?

(“Мәҡәлдәрҙе дауам итегеҙ”)

Кешегә соҡор ҡаҙыма, ...........

Аш менән атҡанға ...........

Яҡшылыҡ эшлә лә һыуға һал, ............, балыҡ белмәһә, ............

Ҡасып китһәң дә ...............

Яҡшылыҡ ерҙә .............

Бер рәхмәт ................

-Нимә эшләргә тейешбеҙ, нисек уйлайһығыҙ?

( яҡшылыҡ эшләргә кәрәк)

(болот һүрәте алына)

**4**. -Дөрөҫ. Ә яҡшылыҡты һәр саҡ, һәр ҡайҙа эшләргә мөмкин. Хәҙер өс төркөмгә бүленегеҙ. Һәр төркөм бына хәҙер, ошонда, ниндәй яҡшылыҡ эшләргә мөмкин икәнен үҙе уйлай һәм, әлбиттә, эшләй.

(яғымлы һүҙҙәр әйтеү, бүләк биреү, йырлай һ.б.)

(болот һүрәте алына)

-Бөтә болоттарҙы ла ҡыуып тараттыҡ. Улар аҫтында йылмайыу сере яҙылған. Бергәләп уҡыйыҡ.

Яҡшылыҡ булһын атығыҙ,

Кеше булһын затығыҙ.

Яманға юл ҡуймағыҙ,

Яҡшынан баш тартмағыҙ.

1. **Йомғаҡлау.**

-Шулай итеп, яҙыусы был әҫәре менән ни әйтергә теләгән беҙгә?

(кешеләргә изгелек эшләргә кәрәк, был уларҙың да, үҙенең дә кәйефен күтәрә. Ә яҡшылыҡ үҙеңә яҡшылыҡ булып ҡайта)

1. **Өйгә эш.**

“Яҡшылыҡ ерҙә ятмай” мини-инша яҙырға.